હવે ચોખ્ખી ને ચટ વાત કરું તો મારા મગજમાં આવા વિચારોનો ખળભળાટ મચી જતો હોય તો પણ હું તમારી અંદરની ભાવના કે તમારી ચંપાનું નામ ભાવના હોય પણ તમારી એ શ્રદ્ધાને હું દસ ગ્રામ પણ ડગવા દેવા નથી માગતો, પણ તમારી સાથે ઍગ્રી થાઉં છું, કારણ કે મારે તમારી સાથે જીવવું છે, પણ હવે એ તેત્રીસ કરોડમાંથી વપરાયેલા સોગંદ હું બીજી વાર ખાતો નથી અને ભવિષ્યમાં કામ લાગે એટલે ત્રણ કરોડ સ્પેરમાં રાખી ગીતાને બદલે ગાય પર હાથ મૂકી વધેલા ત્રીસ કરોડ દેવતાના સોગંદ ખાઈને કહું છું હું આજે જે કહીશ એ તદ્દન નાગડુંપૂગડું સત્ય જ કહીશ અને તમે જો આ લેખ વાંચતા હશો તો (તો શું આ ટેબલ-ફૅનની જેમ ડાબે-જમણે ડોળા અમથા-અમથા ફેરવીએ છીએ) તમને પણ મને ઊપડેલું ઝનૂન વાજબી લાગશે ને માત્ર તમારી ચંપાઓ કે તમે જ નહીં પણ સમગ્ર ગુજરાત પોકારી-પોકારીને બોલી ઊઠશે, ‘સુભુઉઉઉ યાર, યુ આર રાઇટ.’